玉笥山超然堂
作者：劉才邵
朝代：宋

paragraphs: 三山遠在虛無間，還有勝境居人寰。
瓊樓貝闕知何許，統領分治皆仙官。
名稱等級已素定，載在玉書垂不刊。
能兼洞天與福地，唯有玉笥餘難攀。
憶昔扁舟中夜過，白月滿空星斗寒。
起登船背聊一望，攙天但見青孱顔。
重巖衆壑眇難辨，福庭想像依層巒。
那知虛堂宅幽邃，蕭爽不容塵滓干。
超然物外亦不惡，要當心境俱清閑。
真機還向靜中起，不礙默朝窺九關。
我生本來世味薄，欲養鉛汞成金丹。
也知上界足官府，人間遊覽堪盤桓。
如聞方平持玉節，似欲歷按諸名山。
相逢不問蓬萊事，試與乘風去共看。